FI Euroopan unionin virallinen lehti L 122/1

KOMISSION TÄYTÄNTÖÖNPANOASETUS (EU) 2015/775,

annettu 18 päivänä toukokuuta 2015,

täytäntöönpanoasetuksen (EU) N:o 908/2014 muuttamisesta sääntöjenmukaisuuden tarkastuksen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 53 artiklan 1 kohdan b alakohdan,

sekä katsoo seuraavaa:

(1) Komission täytäntöönpanoasetuksen (EU) N:o 908/2014 (2) 34 artiklan 8 kohdassa säädetään säännöt, jotka koskevat sellaisten menojen vähentämistä unionin rahoituksesta, jotka eivät ole unionin sääntöjen mukaisia. Siinä säädetään myös kyseisistä säännöistä tehtävästä poikkeuksesta, joka antaa jäsenvaltioille mahdollisuuden pyytää vähennysten korvaamista erissä.

(2) Jos jäsenvaltiolla on vakavia taloudellisia vaikeuksia, komissiolla olisi sen lisäksi, että vähennykset voidaan korvata kolmessa vuotuisessa erässä, oltava mahdollisuus lykätä tällaisia vähennyksiä enintään 24 kuukauden ajan, jos kyseinen jäsenvaltio sitä pyytää.

(3) Lykkäys olisi myönnettävä ainoastaan jäsenvaltioille, jotka saavat rahoitustukea neuvoston asetuksen (EY) N:o 332/2002 (3), neuvoston asetuksen (EU) N:o 407/2010 (4) ja 2 päivänä helmikuuta 2012 allekirjoitetun Euroopan vakausmekanismin perustamisesta tehdyn sopimuksen mukaisesti.

(4) Kokemus on osoittanut, että kiinteän määräajan asettaminen vähennysten lykkäykselle voi johtaa velkojen kasautumiseen, jotka voivat sitten erääntyä, jos asianomaisen jäsenvaltion vakavat taloudelliset vaikeudet edelleen jatkuvat eikä se pysty maksamaan vaadittuja korvauksia. Sen vuoksi komissiolla olisi rahoitustuen erityisedellytykset huomioon ottaen oltava mahdollisuus jatkaa lykkäysaikaa enintään 12 kuukautta.

(5) Lisäksi kokemus on osoittanut, että vaatimus lykätyn kokonaismäärän maksamisesta kolmena vuotuisena eränä voi aiheuttaa kohtuutonta taloudellista rasitusta jäsenvaltioille, jotka ovat lykkäysajan päätyttyä edelleen taloudellisissa vaikeuksissa. Sen vuoksi tulevissa erissä korvaamista koskevissa päätöksissä olisi sallittava korvaus useammissa erissä, jos kyseiset määrät muodostavat suuren osuuden jäsenvaltion bruttokansantuotteesta.

(6) Lykkäämispäätöksestä hyötyvän jäsenvaltion olisi varmistettava, että puutteita, jotka ovat olleet vähennysten perusteena ja jotka yhä ovat jäljellä päätöstä tehtäessä, ollaan parhaillaan korjaamassa nojautuen toimintasuunnitelmaan, joka on laadittu komissiota kuullen ja jossa on selkeät edistymisen indikaattorit. Jos lykkäyksestä hyötyvä jäsenvaltio ei korjaa puutteita toimintasuunnitelman mukaisesti ja näin ollen aiheuttaa unionin talousarvion kannalta ylimääräisen taloudellisen riskin, komission olisi voitava muuttaa vähennyksiä lykkäävää päätöstään tai kumota se suhteellisuusperiaatetta noudattaen.

(7) Sen vuoksi täytäntöönpanoasetusta (EU) N:o 908/2014 olisi muutettava.

(8) Tässä asetuksessa säädetyt toimenpiteet ovat maatalousrahastojen komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Lisätään täytäntöönpanoasetuksen (EU) N:o 908/2014 34 artiklaan 8 a ja 8 b kohta seuraavasti:

”8 a. Komissio voi jäsenvaltion pyynnöstä ja kuultuaan maatalousrahastojen komiteaa hyväksyä niitä jäsenvaltioita, jotka saavat rahoitustukea neuvoston asetuksen (EY) N:o 332/2002 (5), neuvoston asetuksen (EU) N:o 407/2010 (6) ja Euroopan vakausmekanismin perustamisesta tehdyn sopimuksen mukaisesti, koskevan täytäntöönpanopäätöksen, jolla lykätään asetuksen (EU) N:o 1306/2013 52 artiklan nojalla 1 päivänä toukokuuta 2015 jälkeen hyväksyttyjen päätösten, jäljempänä ’lykkäämispäätös’, täytäntöönpanoa enintään 24 kuukauden ajan täytäntöönpanopäätöksen hyväksymispäivästä. Lykkäämispäätöksellä sallitaan vähennysten korvaaminen lykkäysajan päättymisen jälkeen kolmessa vuotuisessa erässä. Jos lykkäämispäätöksen kohteena oleva kokonaismäärä on enemmän kuin 0,02 % jäsenvaltion bruttokansantuotteesta, komissio voi sallia korvausten suorittamisen enintään viitenä vuotuisena eränä. Komissio voi jäsenvaltioiden pyynnöstä ja maatalousrahastojen komiteaa kuultuaan yhden kerran päättää jatkaa ensimmäisessä alakohdassa tarkoitettua lykkäysaikaa enintään 12 kuukauden ajan. Lykkäämispäätöksestä hyötyvän jäsenvaltion on varmistettava, että puutteita, jotka ovat olleet vähennysten perusteena ja jotka ovat jäljellä lykkäämispäätöstä annettaessa, ollaan parhaillaan korjaamassa nojautuen toimintasuunnitelmaan, joka on laadittu komissiota kuullen ja johon sisältyvät määräajat ja selkeät edistymisen indikaattorit. Komissio voi suhteellisuusperiaatetta noudattaen muuttaa lykkäämispäätöstä tai kumota sen seuraavissa tapauksissa: a) jäsenvaltio ei toteuta tarvittavia toimia puutteiden korjaamiseksi toimintasuunnitelman mukaisesti; b) korjaavien toimien edistyminen ei edistymisen indikaattorien perusteella ole riittävää; tai c) toimien tulokset eivät ole tyydyttäviä. 8 b. Edellä 8 ja 8 a kohdassa tarkoitetut täytäntöönpanopäätökset hyväksytään asetuksen (EU) N:o 1306/2013 116 artiklan 2 kohdassa tarkoitettua neuvoa-antavaa menettelyä noudattaen.

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä toukokuuta 2015. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 549.

(2) Komission täytäntöönpanoasetus (EU) N:o 908/2014, annettu 6 päivänä elokuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastuksia koskevien sääntöjen, vakuuksien ja avoimuuden osalta (EUVL L 255, 28.8.2014, s. 59).

(3) Neuvoston asetus (EY) N:o 332/2002, annettu 18 päivänä helmikuuta 2002, järjestelystä keskipitkän ajan rahoitustuen myöntämiseksi jäsenvaltioiden maksutaseille (EYVL L 53, 23.2.2002, s. 1).

(4) Neuvoston asetus (EU) N:o 407/2010, annettu 11 päivänä toukokuuta 2010, Euroopan rahoituksenvakautusmekanismin perustamisesta (EUVL L 118, 12.5.2010, s. 1).